钦定古今图书集成/明伦汇编/氏族典/第205卷 > 高定子
## 钦定古今图书集成/明伦汇编/氏族典/第205卷 > 高定子

按《宋史高定子传》：“定子，字瞻叔，利州路提点刑狱兼
知沔州，稼之弟也。嘉泰二年，举进士，授郪县主簿。吴
曦畔，乞解官。曦诛，摄府事。宇文公绍荐，调中江县丞。
父就养得疾，定子衣不解带者六旬，居丧哀毁骨立。
服除，成都府路诸司辟丹棱令。寻以同产弟魏了翁
守眉，改监资州酒务。丁母忧，服除，差知夹江县，四川”
总领所辟主管文字，寻差知长宁军，又差知绵州。元
兵穿凤州塞，破武休，下兴元。小校张钺以其徒溃入
文州，将自龙趋绵以闯成都安抚使黄伯固闻之，亟
奏定子兼参议官，措置文龙备御。定子乃部分诸军，
扼清塘岭，钺就擒。已而剑南大震，定子下令招溃卒，
溃军就招。进直宝章阁，再任。顷之，召入奏事，迁刑部
郎中，寻以直宝谟阁、江南东路转运判官。逾年，召入
奏事。会稼死事于沔州，上疏引疾，乞归田里，不许。寻
迁军器监，又迁太府少卿，升计度转运副使。复召入，
迁司农卿兼玉牒所检讨官，升兼枢密都承旨，又迁
太常少卿兼国史院编修官。累言边事，迁起居舍人，
寻兼中书舍人，参赞京湖、江西督视府事。迁礼部侍
郎，寻兼崇政殿说书兼直学士院。未几，改侍讲，权礼
部尚书，升兼侍读，寻兼直学士，修《孝宗、宁宗日历》，书
成上进，擢拜翰林学士、知制诰兼吏部尚书，升兼修
国史、实录院修撰，进端明殿学士、签书枢密院事，寻
兼权参知政事、知福州、福建安抚，固辞，提举洞霄宫，
改知潭州、湖南安抚大使，力辞，退居吴中，日以著述
自娱。以资政殿学士转一官致仕，卒，赠少保。